เกงเหวงหวังอินฟราฯดันหุ้นต่อ
&#8216;ศุภวุฒิ&#8217;ชี้ภาษีสหรัฐกดตลาดสวิงกูรูเชียร์ซื้อกลุ่มพลังงานเข้าพอร์ต
30 พ.ย. 2555

‘ศุภวุฒิ’ชี้ภาษีสหรัฐกดตลาดสวิงกูรูเชียร์ซื้อกลุ่มพลังงานเข้าพอร์ต
ศุภวุฒิ มองหุ้นไทยปีหน้าผันผวน ภาษีสหรัฐกดดัน กลางปีกำลังซื้อหด หวังอินฟราสตรักเจอร์หนุนเศรษฐกิจ
นายศุภวุฒิ สายเชื้อ กรรมการผู้จัดการ สายงานวิจัย บริษัทหลักทรัพย์ ภัทร กล่าวในงานสัมมนา “รู้ทันเศรษฐกิจและการลงทุนปี 2556” จัดโดย บริษัทหลักทรัพย์จัดการกองทุน (บลจ.) ไทยพาณิชย์ ว่า แนวโน้มตลาดหุ้นไทยในปีหน้าคาดว่าดัชนีจะผันผวนในช่วงครึ่งปีแรก จากความไม่แน่นอนจากปัญหาหน้าผาทางการคลังของสหรัฐ ขณะที่เศรษฐกิจยุโรปยังคงอ่อนแอต่อเนื่อง
สำหรับภาพรวมเศรษฐกิจไทยในปี 2556 ยังขับเคลื่อนด้วยกำลังซื้อภายในประเทศจากมาตรการกระตุ้นเศรษฐกิจของภาครัฐ แต่กลางปีกำลังซื้ออาจเริ่มลดลงและอาจเริ่มมีหนี้เสียเกิดขึ้นจากมาตรการซื้อรถคันแรก คงต้องหวังการลงทุนโครงสร้างพื้นฐานหนุนเศรษฐกิจไทยต่อ
“เมอร์ริล ลินช์ เห็นว่าหุ้นจะขึ้นลงตามข่าวปัญหาหน้าผาการคลัง จนกว่าผลจะออกมาและน่าจะจบในไตรมาส 2 ปีหน้า โดยการเจรจาอาจเป็น 2 รอบ รอบแรกจากนี้ไปถึงปลายปีและอีกครั้งในไตรมาส 2 จึงยังกดดันการลงทุน” นายศุภวุฒิ กล่าว
นอกจากนี้ ยังห่วงนโยบายการเงินของประเทศหลัก เช่น สหรัฐ ยุโรป และญี่ปุ่น ซึ่งกดอัตราดอกเบี้ยต่ำผิดปกติมาหลายปี หากกลางปี 2558 ปรับดอกเบี้ยขึ้นก็จะขึ้นเร็วกว่าที่คาด จะทำให้ตลาดพันธบัตรผันผวน กระทบผลตอบแทน
นายทรงธรรม ปิ่นโต ผู้อำนวยการสำนักนโยบายการเงิน ธนาคารแห่งประเทศไทย (ธปท.) กล่าวว่า ภาพรวมเศรษฐกิจไทยในปีหน้ายังดีอยู่ จึงดึงดูดเงินไหลเข้ามาลงทุนในไทยและหนุนให้ราคาหุ้นปรับตัวขึ้น แต่การที่เงินไหลเข้ามามากๆ ก็ต้องติดตามอย่างใกล้ชิด รวมถึงการเติบโตของสินเชื่อที่สูงขึ้น 
ขณะที่โครงสร้างการผลิตของไทยยังมีปัญหา โดยเฉพาะแรงงานเริ่มขาดแคลน ต้องทำให้สินค้าทุนมีประสิทธิภาพ
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) กล่าวว่า เม็ดเงินที่ไหลเข้ามาลงทุนในเอเชียในปีนี้ ส่วนใหญ่จะอยู่ในตลาดตราสารหนี้ หากในปีหน้าความเชื่อมั่นนักลงทุนกลับมาเงินก็น่าจะโยกเข้าหุ้นทั่วโลก โดยเฉพาะเอเชียที่ยังแข็งแกร่ง
“ปีนี้หุ้นไทย มาเลเซีย และอินโดนีเซียขึ้นแรง ดังนั้นหากปีหน้า จีน เกาหลีใต้ และไต้หวันฟื้น เงินลงทุนก็จะโยกจากตลาดที่แพงไปหาที่ถูก” น.ส.อุสรา กล่าว
อย่างไรก็ตาม ส่วนตัวเห็นว่าพอร์ตการลงทุนในปีหน้าควรลงทุนหุ้นกลุ่มพลังงานและน้ำมัน เนื่องจากตลาดรับรู้ภาวะเศรษฐกิจโลกตกต่ำมาระดับหนึ่งแล้ว หากเศรษฐกิจฟื้น เงินเฟ้อก็กลับมา และถือเป็นการป้องกันความเสี่ยงในพอร์ตได้หากราคาน้ำมันเพิ่มขึ้น
นายไพบูลย์ นลินทรางกูร ประธานกรรมการ สภาธุรกิจตลาดทุนไทย กล่าวว่า ในช่วง 23 ปีจากนี้ตลาดหุ้นไทยยังอยู่ในขาขึ้นจนกว่าสหรัฐและยุโรปจะขึ้นดอกเบี้ย จึงมีโอกาสเห็นดัชนี 1,700 จุด 
“นักลงทุนยังประเมินเศรษฐกิจโลกต่ำสุดหรือยัง หากนักลงทุนมั่นใจเม็ดเงินที่อยู่ในตราสารหนี้ก็พร้อมย้ายเข้าลงทุนตลาดหุ้น โดยปีหน้าแนะนำหุ้นพลังงานและธนาคาร” นายไพบูลย์ กล่าว